El Centre Social de la Vila del Pilar celebra la seua I Setmana Cultural
2025-07-24

Del 23 al 27 de maig de 2022, el Centre Social de la Vila del Pilar de Burjassot celebrarà la seua I setmana Cultural, una iniciativa impulsada per la Junta Directiva del centre, que compta amb el suport i col·laboració de l’Ajuntament de Burjassot, a través de la regidoria de Majors, dirigida per Mª Ángeles Navarro Banacloy i de la qual podran gaudir tots els socis i sòcies.

La Setmana començarà el dilluns 23, a les 17 h, amb un espectacle a càrrec del trio d’artistes conformat per Dafne Laura, Romerito i Carmen Soto. La música del primer dia donarà pas al teatre de la segona jornada, que arribarà a la Vila del Pilar de mà del Grup de Teatre Arrancapins amb el sainet “La madre del fraile”. La funció serà a les 17 h i es completarà amb un berenar a base de xocolate i valencianes.

L’activitat del dimecres 25 de maig estarà centrada en que tots els assistents moguen l’esquelet amb una vesprada de ball que començarà a les 17 h en la sala d’actes de la Vila del Pilar, mentre que el Grup de Teatre Arrancapins tornarà el dijous 26 de maig al centre social per a presentar la funció “Ja estic a casa”. Una nova vesprada de teatre que s’amanirà amb un bon got d’orxata i fartons per als assistents.

La clausura de la I setmana Cultural del CS de la Vila del Pilar tindrà lloc en la vesprada del divendres 27 de maig, amb un berenar a base d’entrepans i refrescos per a tots i totes i l’actuació del duo Marfil.